P6_TA(2006)0492

A Gázai övezetben kialakult helyzet

Az Európai Parlament állásfoglalása a Gázai övezetben kialakult helyzetről

Az Európai Parlament,

- tekintettel a Közel-Kelettel kapcsolatos korábbi állásfoglalásaira, különösen a palesztinai választások eredményéről és a kelet-jeruzsálemi helyzetről szóló 2006. február 2-i [1], a palesztin területeken kialakult humanitárius válságról és az EU szerepéről szóló 2006. június 1-jei [2], valamint a közel-keleti helyzetről szóló 2006. szeptember 7-i [3] állásfoglalásaira,

- tekintettel az ENSZ Biztonsági Tanácsa 242. sz. (1967) és 338. sz. (1973) határozataira,

- tekintettel a Kvartett 2003. április 30-i"útitervére",

- tekintettel az Általános Ügyek és Külkapcsolatok Tanácsa 2006. szeptember 15-i, október 16- 17-i és november 13-i üléseinek következtetéseire,

- tekintettel eljárási szabályzata 103. cikkének (4) bekezdésére,

A. mivel 2006 júniusa óta Gázában az izraeli katonai műveletek több, mint 350 ember halálát okozták, köztük számos polgári lakosét is, és mivel a 2006. november 8-án Beit Hahun ellen végrehajtott izraeli támadás 19 palesztin áldozatot követelt, főként gyermekeket és nőket,

B. rendkívüli aggodalommal figyelve azt a tényt, hogy a polgári infrastruktúra és a civil lakóépületek tömeges elpusztítása, a kórházak, klinikák és iskolák lerombolása, a vízhez, élelemhez és elektromos áramhoz való hozzájutás megtagadása, a mezőgazdasági területek elpusztítása, valamint a Gázai övezet teljes blokádja következtében a humanitárius válság katasztrofális szintet ért el,

C. mivel a közvetlenül polgári célpontok ellen irányuló, aránytalan mértékű vagy a polgári lakosság ellen indított válogatás nélküli támadások a nemzetközi jogban és a genfi egyezményekben lefektetett alapvető jogok nyilvánvaló megsértését jelentik;

D. mivel Ehud Olmert izraeli miniszterelnök szomorúságát és sajnálatát fejezte ki az általa "technikai hibának" nevezett 2006. november 8-i eseményekért, valamint tekintettel az izraeli hadsereg döntésére, hogy belső vizsgálatot kezdeményez az ügyben;

E. mivel egy állam önvédelemhez való joga önmagában nem indokolhatja az erő aránytalan és válogatás nélküli használatát, a nemzetközi humanitárius jog pedig szigorúan tiltja a polgári lakosság elleni támadásokat,

F. mivel az új erőszakspirál fenyegeti a Palesztin Nemzeti Hatóság által az új palesztin nemzeti egységkormány felállítása érdekében tett erőfeszítéseket,

G. mivel a nemzetközi közösség és az Európai Unió jelentős támogatást nyújt a Gázai övezetben és Ciszjordániában kialakult humanitárius válság megoldása érdekében, különös tekintettel az ideiglenes nemzetközi mechanizmusra (TIM); még akkor is, ha ez a támogatás nem elégítheti ki a felmerülő összes szükségletet;

H. mély aggodalommal figyeli, hogy milyen következményekkel jár Avigdor Lieberman izraeli miniszterelnök- helyettesé történő kinevezése,

I. mivel a közel-keleti békefolyamat politikai és diplomáciai holtpontra jutott, jóllehet a béke és biztonság kialakításához az egész térségben az izraeli-palesztin konfliktus igazságos és hosszú távú megoldására van szükség;

J. mivel az Európai Uniónak a Kvartett (amely magában foglalja az Egyesült Nemzetek Szervezetét, az Amerikai Egyesült Államokat és Oroszországot) tagjaként különleges felelőssége van az Európa szomszédságában található Közel-Kelet békéjének és biztonságának megteremtésében, és mivel a közös külés biztonságpolitika (KKBP) koordinálásának eszközeit és módszereit javítani kell, beleértve egy közös álláspont elfogadását a KKBP keretén belül az Európai Unióról szóló szerződés 15. és 16. cikke alapján,

1. őszinte részvétét és együttérzését fejezi ki a minapi Beit Hanun-i bombázás által követelt áldozatok családjainak és minden más ártatlan áldozatnak;

2. mély felháborodásának ad hangot a Beit Hanunban és a Gázai övezetben végrehajtott izraeli katonai műveletek kapcsán, valamint elítéli az izraeli hadsereget az aránytalan fellépés miatt, ami aláássa a békefolyamat megindítására irányuló kísérleteket;

3. felszólítja az izraeli kormányt, hogy haladéktalanul állítsa le a Gázai övezetben zajló hadműveleteket, valamint ismételten hangsúlyozza, hogy az izraeli-palesztin konfliktusra nincs katonai megoldás;

4. felszólítja a palesztin milíciákat, hogy hagyjanak fel az izraeli területek ellen indított rakétatámadásokkal, amelyek válogatás nélkül és szándékosan a polgári lakosság ellen irányulnak, valamint, hogy tartsák be a fegyverszünetet és tartózkodjanak a konfliktus további elmélyítésétől; és elítéli a legutóbbi sderoti rakétatámadást, valamint ártatlan izraeli civilek megölését;

5. mély aggodalmának ad hangot a jelenlegi válság lehetséges súlyos következményei miatt, ideértve a további katonai és terrortámadásokat, illetve a teljes régió törékeny politikai helyzetének aláaknázását is;

6. tudomásul veszi, hogy az Egyesült Államok vétója nem teszi lehetővé egy, a Gázai övezetben kialakult helyzetről szóló határozattervezet elfogadását az ENSZ Biztonsági Tanácsában, és sajnálatát fejezi ki amiatt, hogy a nemzetközi közösség nem tanúsít erőteljes és világos magatartást a jelenlegi válsághelyzetben;

7. felszólítja az Egyesült Államok kormányát, hogy értékelje át a Kvartettben és az izraeli-palesztin konfliktusban játszott szerepét, és szólaljon fel az erőszak megfékezése, valamint a felek közötti új, valódi párbeszéd érdekében;

8. felszólítja a Tanácsot és a tagállamokat, hogy az Európai Unióról szóló szerződés 15. cikkének megfelelően fogadjanak el közös álláspontot annak érdekében, hogy megfelelően lehessen értékelni a jelenlegi helyzetet, és tegyenek komoly kísérletet az erőszak megfékezésére és az érintett felek tárgyalóasztalhoz ültetésére;

9. felkéri a Kvartettet, hogy sürgősen cselekedjen az érintett felekkel való és a felek közötti tárgyalások újrakezdése, valamint az "útiterv" teljes egészének végrehajtása érdekében; ismételten kinyilvánítja, hogy a közel-keleti konfliktus megoldása csak az útitervben meghatározott, szilárd és végleges békeszerződés révén, előzetes feltételek nélkül, két demokratikus, szuverén és életképes, a biztonságos és nemzetközileg elismert határok között békésen egymás mellett élő állam léte alapján lehetséges és, hogy a polgári lakosság folyamatos veszteségei elfogadhatatlanok;

10. megismétli azon javaslatát, hogy nemzetközi erő Libanonban való jelenléte követendő példa lehetne a Gázai övezetben és Ciszjordániában mindkét oldal civil lakosságának védelme érdekében; felkéri ugyanakkor a Tanácsot, hogy kezdeményezze nemzetközi katonai megfigyelők küldését a Gázai övezetbe, és felhívja valamennyi felet egy ilyen javaslat támogatására és az azzal való teljes mértékű együttműködésre;

11. felhívja a Tanácsot, hogy sürgősen hívja össze az EU-Izrael Társulási Tanácsot a Gázai övezetben végrehajtott izraeli katonai műveleteket követően az Európai Unió álláspontjának kifejezése érdekében, különösen az EU-Palesztina társulási szerződés [4] 2. cikkének teljes körű tiszteletben tartását illetően;

12. felhívja a Tanácsot, hogy az EU-Palesztina ideiglenes társulási szerződés [5] keretében forduljon az új palesztin nemzeti egységkormányhoz az erőszak és a biztonság kérdésével való szembesítés érdekében;

13. hangsúlyozza, hogy az emberi jogokat teljes mértékben tiszteletben kell tartani, valamint, hogy azonnal véget kell vetni a nemzetközi humanitárius jog megsértésének a Gázai övezetben és Ciszjordániában;

14. támogatja az EU elnökségének nyilatkozatát, amely sürgeti az izraeli kormányt, hogy hagyjon fel minden provokatív tevékenységgel a palesztin területeken, ideértve a települések létesítését, a biztonsági fal építését, a válogatás nélküli katonai műveleteket és a palesztin otthonok lebontását;

15. felhívja a Bizottságot és a tagállamokat, hogy nyújtsanak kiegészítő orvosi segítséget a palesztin kórházaknak, különösen a Gázai övezetben;

16. üdvözli a Palesztin Hatóság elnöke által a palesztin politikai pártok közötti nemzeti párbeszéd ösztönzésére elért megállapodást, valamint az új palesztin miniszterelnök kinevezését az új palesztin kormány megalakítása érdekében, amelynek a nemzetközi közösség tárgyalópartnereként kell fellépnie; úgy véli, hogy ez a Palesztin Hatóságnak nyújtott gazdasági segély visszaállításához vezethet;

17. felszólítja a Tanácsot és a Bizottságot, hogy a nemzetközi közösséggel karöltve továbbra is nyújtsanak jelentős humanitárius segítséget a palesztin lakosságnak; kéri, hogy erősítsék meg az ideiglenes nemzetközi mechanizmust, valamint terjesszék ki időtartamát és bővítsék erőforrásait; felhívja az izraeli kormányt, hogy sürgősen folyósítsa a visszatartott palesztin adó- és vámbevételeket;

18. felhívja Izraelt, hogy vessen véget a Gázai övezet gazdasági blokádjának, könnyítse meg a palesztin területek, Izrael és a világ közti kereskedelmet, segítse elő a Gázai övezet gazdasági fejlődését mind a palesztinok, mind az izraeliek javára, valamint a mozgásról és a bejutásról szóló megállapodással és az EU határsegély misszióval összhangban engedélyezze az emberek mozgását Rafahban, Karniban és más gázai határátkelőkön; felhívja az EU-t, hogy nézzen szembe az e megállapodás végrehajtásából adódó felelősségével;

19. ismételten felszólít az izraeli letartóztatásban lévő palesztin miniszterek és jogalkotók, valamint az elrabolt izraeli katonák szabadon engedésére;

20. felszólítja a Tanácsot, hogy tegyen meg mindent egy, az 1991-es madridi konferenciához hasonló nemzetközi békekonferencia összehívásáért a térség problémáira az ENSZ Biztonsági Tanácsa határozataira épülő, átfogó, tartós és működőképes megoldás megtalálása érdekében, valamint úgy véli, hogy el kell utasítani bármely érintett fél egyoldalú megközelítését;

21. alapvető fontosságúnak tartja az Arab Liga bevonását a kérdés rendezésébe; úgy véli, hogy a Liga által elfogadott 2002-es bejrúti terv és a genfi kezdeményezés fontos elemei a tárgyalásoknak, és kellőképpen támaszkodni kell rájuk;

22. utasítja elnökét, hogy továbbítsa ezt az állásfoglalást a Tanácsnak, a Bizottságnak, a KKBP főképviselőjének, a tagállamok kormányainak és parlamentjeinek, az ENSZ főtitkárának, a Palesztin Hatóság elnökének, a Palesztin Jogalkotó Tanácsnak, az izraeli kormánynak és a Knessetnek, az Egyesült Államok és az Orosz Föderáció kormányának és parlamentjeinek, valamint az Arab Liga főtitkárának.

[1] Elfogadott szövegek, P6_TA(2006)0041.

[2] Elfogadott szövegek, P6_TA(2006)0237.

[3] Elfogadott szövegek, P6_TA(2006)0348.

[4] HL L 147., 2000.6.21., 3. o.

[5] HL L 187., 1997.7.16., 1. o.

--------------------------------------------------